钦定古今图书集成/明伦汇编/官常典/第761卷 > 詹兆恒
## 钦定古今图书集成/明伦汇编/官常典/第761卷 > 詹兆恒

按《明外史》本传：“兆恒，字月如，广信永丰人。父士龙，顺
天府尹。兆恒举崇祯四年进士，授瓯宁知县。民居失
火，延学宫，兆恒率诸生奔烟焰中，抱木主以出。寻倡
率重建，他善政甚多。”征授南京御史，疏陈盗铸之弊，
帝下所司察核，弊少衰。十四年夏，言：“燕、齐二千里间，
寇盗纵横，行旅阻绝，四方所输饷金，停滞中途者至
数百万，宜念发京军剿灭，特命专官，掩遗骸，恤孤寡。”
末言：“楚、豫之疆，尽青燐白骨，新征旧逋，断无从出，宜
多方蠲贷。”又以南都势危，陈固根本数事，帝并采纳。
明年夏，言：“近日起废，详于罪谴而未及降调者，若何
楷、姚思孝之清贞，李模、林兰友之刚直，成德之强项，
张采之博雅，盛王赞、费道周之循良”，皆宜亟用。帝亦
纳之。俄以贼陷含山、犯无为，劾总督高斗光。明年秋，
又以贼陷庐州，临江欲渡，陈《内外合防策》，再劾斗光，
请以史可法代。斗光遂获谴。时江北民避乱，尽走南
京。兆恒虑贼谍阑入，处之城外，为严保伍，察非常，奸
宄无所匿。福王立，擢兆恒大理寺丞。马士英荐阮大
铖，令冠带陛见。兆恒言：“先皇手定逆案，芟刈群凶，乃
第一美政。然十七年间，此辈日夕聚谋欲翻者数矣。
赖先皇神明独断，坚持不移。今大仇未报，忽召见大
铖，还之冠带；岂不上伤先皇之灵、下短忠臣义士之
气哉！”疏奏，命取“逆案”进览；兆恒即上进，而士英亦以
是日进《三朝要典》，大铖竟起用。其秋，奉命祭告，寻进
本寺少卿。使事竣即旋里请告唐王立于福州，兆恒
表贺，拜兵部左侍郎，佐黄道周协守广信。及城破，奔
怀玉山，聚众数千人自保。已，进攻衢州之开化县，兵
败，殁于阵。